*Tämä artikkeli kuvaa rakennusta Las Vegasissa. Sphere voi tarkoittaa myös elokuvaa* Vieras tulevaisuudesta *(1998)*
Sphere
**Sphere** on Las Vegasissa sijaitseva rakennus, jonka ulko- ja sisäpinta on pinnoitettu LED-näytöillä. Spheren väitetään olevan maailman suurin pallomainen rakennelma.

Sphere on konsertti- ja tapahtumapaikka. Sitä hallinnoiva yritys hankkii tuloja myös myymällä mainostilaa rakennuksen ulkoseinistä. Lisäksi yritys tuottaa omaa sisältöä, kuten Darren Aronofskyn elokuvan *Postcard From Earth*, jota ei voi nähdä missään muualla.

Rakennus on 112 metriä korkea. Sen ulkoseinässä on 1,2 miljoonaa pientä LED-näyttöä.. Niistä muodostuvan pinta-alaltaan 54 000 m² kokoisen näytön väitetään olevan maailman suurin.

Sisätiloissa on 17 600-paikkainen, kuplan muotoinen auditorio, jossa yleisöä ympäröi 14 864 neliömetrin LED-seinämä ja 167 000 kaiutinta. Salissa on myös tärisevät istuimet sekä tekniikkaa tuoksu-, lämpö- ja tuuliefektien muodostamiseen.

Spheren rakennustyöt alkoivat 2018, jolloin hinnaksi arvioitiin 1,2 miljardia. Rakennus maksoi lopulta 2,3 miljardia dollaria ja se valmistui kaksi vuotta myöhässä aikataulusta. Ulkoseinän näyttö käynnistettiin heinäkuussa 2023. Spheren ensimmäinen esiintyjä oil U2, joka soitti Spheressä 25 keikkaa syyskuusta 2023 lähtien.

Spheren rakennutti James Dolan, joka on HBO:n perustajan Charles Dolanin poika. Dolanien suku omistaa New Yorkin keskeiset rakennukset Madison Square Gardenin ja Radio City Music Hallin sekä urheilujoukkueet New York Knicks ja New York Rangers.

Rakennuksen suunnitteli stadioneihin erikoistunut arkkitehtitoimisto Populous.

* Rakennuksen seinät heijastavat hymiön kuvaaRakennuksen seinät heijastavat hymiön kuvaa
* Rakennus päivänvalossa kuva sammutettuna.Rakennus päivänvalossa kuva sammutettuna.
* Ulkoseinien kuva esittää Kuuta.Ulkoseinien kuva esittää Kuuta.
* Aiheena Mars-planeettaAiheena Mars-planeetta
* Osa 1,2 miljoonasta ledivalosta Spheren ulkoseinässä.Osa 1,2 miljoonasta ledivalosta Spheren ulkoseinässä.
* Spheren pihalla.Spheren pihalla.
* U2-yhtye esiintyy sisätilassa, jossa näyttöruutu peittää koko seinän.U2-yhtye esiintyy sisätilassa, jossa näyttöruutu peittää koko seinän.

Lähteet
-------

1. 1 2 3  Jon Caramanica: U2 Returns, in Las Vegas Limbo *The New York Times*.  30.9.2023. Viitattu 4.1.2024. (englanniksi)
2. 1 2 3  Brandon Griggs: This futuristic concert venue in Las Vegas is a giant sphere with the world’s biggest LED screen *CNN*.  5.7.2023. Viitattu 4.1.2024. (englanniksi)
3. 1 2 3 4 5 6  Katherine Rosman: New York Loves to Hate Him. Can a $2.3 Billion Sphere Redeem Jim Dolan? *The New York Times*.  20.9.2023. Viitattu 4.1.2024. (englanniksi)
4. 1 2 3 4  Finn-Olaf Jones: Las Vegas and Its Big, Big Ambitions *The New York Times*.  27.9.2023. Viitattu 4.1.2024. (englanniksi)
5. 1 2 3  The Sphere at the Venetian Resort Opens to the Public in Las Vegas *ArchDaily*.  28.12.2023. Viitattu 4.1.2024. (englanniksi)

Aiheesta muualla
----------------

* Spheren viralliset verkkosivut
* *Las Vegas Review-Journal* -lehden artikkeli esittelee rakennuksen sisä- ja ulkopuolelta
* What's inside of the Sphere? Animaatio havainnollistaa Spheren rakennetta 3D-mallin avulla.